b'\n_START_ARTICLE_\nHolger Bagger-S\xc3\xb8rensen\n_START_PARAGRAPH_\nHolger Bagger-S\xc3\xb8rensen (f\xc3\xb8dt 17. januar 1943) er en vejlensisk forretningsmand, s\xc3\xb8n af Erik Bagger-S\xc3\xb8rensen. I Vejle er han kendt under navnet tyggegummikongen p\xc3\xa5 grund af hans tidligere stilling som administrerende direkt\xc3\xb8r p\xc3\xa5 tyggegummifabrikken Dandy, der i dag hedder Gumlink._NEWLINE_Bagger-S\xc3\xb8rensen har v\xc3\xa6ret ansat i sin farfars og fars virksomhed siden 1971. Fra 1975-1991 var han adm. direkt\xc3\xb8r, hvorefter han tiltr\xc3\xa5dte formandsposten for bestyrelsen. I dag er Holger Bagger-S\xc3\xb8rensen bestyrelsesformand for Bagger-S\xc3\xb8rensen & Co. A/S og Okono A/S._NEWLINE_Bagger-S\xc3\xb8rensen er desuden kendt som en af de fire k\xc3\xb8bm\xc3\xa6nd, der i 1988 investerede store summer i Vejle Boldklub. Indk\xc3\xb8b af kendte spillere som Preben Elkj\xc3\xa6r, John Larsen og Keld Bordinggaard skabte store overskrifter, men ikke store resultater. I 1991 trak de fire k\xc3\xb8bm\xc3\xa6nd sig ud af klubben, men s\xc3\xb8rgede p\xc3\xa5 vej ud at sikre at klubben var g\xc3\xa6ldfri. I dag er Holger Bagger-S\xc3\xb8rensens s\xc3\xb8n, Steen Bagger-S\xc3\xb8rensen, engageret i Vejle Boldklub som storaktion\xc3\xa6r.'